**Paradox ? Verejnoprávna Sociálna poisťovňa je de facto štátnou**

**Ako sa to stalo, že politici mohli a môžu pôsobiť ako Ježiško či Dedo Mráz, teda ignorovať vlastnícke a prirodzené práva poistencov. Trebárs formou „sociálnych balíčkov“ a zároveň vyslovovať bez hanby zaručenepravdivé informácie, že nebude na dôchodky a vôbec na nič, lebo. Problematika 13. dôchodku je obrovský, ale i minimálny problém oproti väčším škodám a problémom v sociálnej politike a v sociálnom zabezpečení.**

Odchádzajúca politická garnitúra dokončila proces zoštátňovania sociálneho zabezpečenia, ktoré aj počas a vďaka transformácii v rokoch 1990 - 1998 sa malo dostať na európsku sociálnu modelovú úroveň systémov, zjednodušene na systém 3 P - sociálne **p**oistenie, sociálna **p**odpora (pozor, nielen štátna !) a sociálna **p**omoc.

Už počas federácie a potom najmä v rokoch 1994 až 1998 vznikal verejnoprávny systém sociálneho poistenia, prezentovaný aj verejnoprávnou Sociálnou poisťovňou a verejnoprávnym Národným úradom práce.

Rozbitie Národnej poisťovne v roku 1994 za účasti Moravčíkovej vlády (Kováč R., Šagát, T. atď.) otvorilo priestor pre privatizáciu zdravotného poistenia, na ziskovosť a falošnú pluralitu súkromných zdravotných poisťovní, čo sa dnes u nás a rovnako aj v ČR považuje za zásadnú reformnú chybu.

Sociálna poisťovňa (SP)  v rokoch 1994 až 1998 bola absolútne verejnoprávnou inštitúciou bez politiky, čo ocenila aj Svetová banka. Pred parlamentnými voľbami v roku 1998 v Budapešti bolo parafovaných sedem zmlúv o doslova nezištnom a modelovom **systéme spoločného výberu daní,** **poistného a odvodov**, ako aj systému **spoločnej výplaty** sociálnych dávok.

Až do dnešného dňa všetky "demokratické" vlády (plus "najlepší európski ministri financií" zo Slovenska) na Slovensku zúfalo plánovali a pritom nič neurobili v systéme, ktorý cnostne pomenovali UNITAS, avšak mal to byť program zameraný **iba** na jednotný  **výber** daní, cla a poistných odvodov, pričom doteraz v tomto smere  neurobili temer nič !

Slovenský projekt so Svetovou bankou nebol postavený iba na výbere, ale komplexne aj na jednotnom systéme **výplaty dávok** atď.

Vtedajšia ministerka financií za SDĽ B. Schmognerová projekty SP a Svetovej banky odmietla a doteraz vznikajú obrovské finančné straty za absenciu tohoto racionálneho systému.

Po výkrikoch o "vykradnutí" Slovenska Dzurindovou vládou v máji 1999 bola Národnej rade Slovenskej republiky predložená "Správa o ročnej závierke SP za rok 1998" s prebytkom temer 12 mld. slovenských korún plus prenášali sa ďalšie mohutné nedoplatky ako pohľadávky SP.

Rezortný minister Peter Magvaši začal personálne meniť vedenia orgánov SP na celom Slovensku a začal boj o ovládnutie najmä kapitálových výdavkov SP, až po etapu, že poslanci Smeru sa postupne a až doteraz stávajú generálnymi riaditeľmi SP !!!

Tripartitný model Správnej rady SP v deväťdesiatych rokoch vylučoval primitívne zásahy ako napríklad nedávne o minimálnom dôchodku alebo o 13. dôchodku, ako aj iné nekompetentné zásahy hlúpych politikov. Sociálni partneri mali v Správnej rade SP až do roku 1998 právo veta aj proti zástupcom štátu !!!

SP je v súčasnosti de facto štátnou inštitúciou, aj napriek tomu, že aktuálny  príslušný zákon č. 461/2003 Z. z. o sociálnom poistení jasne a de iure ustanovuje jej verejnoprávnu definíciu.

Odchádzajúci minister J. Richter sústavne hovoril o štátnych dôchodkoch a o štátnom systéme sociálneho poistenia. Nepoznal ani presné pomenovania zákonom ustanovených sociálnych dávok (rodičák, sociálka, očeerka, materská a pod.).

Dôchodkové sporenie je vo svete slovenským skanzenom v porovnaní sociálnych systémov a sociálneho poistenia v normálnych štátoch a patrí na Slovensku medzi najväčšie zlá po roku 1989 !

Sociálne poistenie sa zmenilo na typickú úroveň štátnej sociálnej podpory, kde politická moc ignoruje prirodzené vlastnícke i iné prirodzené práva poistencov a z fondov si uzurpovali právo na ich zneužívanie podľa dvojich politických cieľov a na rozdávanie sociálnych balíčkov po vzore Deda Mráza..

Sociálna sféra je v súčasnosti absolútne zdevastovaná a temer všetky atribúty federálneho Scenára sociálnej reformy (1990) a slovenskej Koncepcie transformácie sociálnej sféry SR (1995) sú hrubo narušené.

Za tzv. mečiarizmu sa ani jeden funkcionár SP nevymenil pod tlakom politikov, ale o personálnych zásahoch rozhodovala autonómna tzv. Personálna komisia SP a jej nezávislý riaditeľ SP.

Kaníkovci a Miklošovci počas svojej "demokratickej" vlády znárodnili verejnoprávny Národný úrad práce a previedli do štátneho rozpočtu asi 12 mld. Sk ako účelovo vybrané financie na riešenie zamestnanosti. Počas ich vlády došlo k drastickej reštrikcii v štátnom rozpočte a k redukcii sociálnych dávok (až o 60 %) a vyvolali tak prekročenie sociálnej únosnosti reštrikcií a rabovanie v obchodoch. Vtedy sa odovzdávali sociálne dávky aj za pomoci policajtov, armády a vrtuľníkov, pričom k tomu nemuseli mať pandémiu.

Na záver treba povedať a opýtať sa, ako v našom politickom systéme i v sociálnom systéme pri jeho devastácii pôsobili a pôsobia sociálni partneri a odborná verejnosť ?

*Tento článok vznikol na podnet viacerých členov združenia.*

*V spolupráci s viacerými riadnymi aj čestnými členmi z oblasti ekonómie a politiky ho pripravil* :

**Peter Kasalovský**

**K problematike sociálneho poistenia a verejnoprávnosti Sociálnej poisťovne sa vyjadril aj jej generálny riaditeľ Ľubomír Vážny :** - ... Vaše názory sú vždy podnetné, žiaľ, aj keď majú mnohí občania dojem, že výška ich dôchodku nekorešponduje s prácou a poistným, ktoré počas svojho života odviedli, Sociálna poisťovňa uvedené môže riešiť len v rámci zákona o sociálnom poistení, ktorý prísne vymedzuje činnosť i hospodárenie Sociálnej poisťovne.

Sociálna poisťovňa teda **vypláca všetky druhy dôchodkov v súlade s platným zákonom č. 461/2003 Z. z.** o sociálnom poistení. **Nejde výlučne o zásluhový systém**, ako sa mnohí domnievajú, ale **o systém „solidárny“,** tak ako to stanovuje zákon. Vyplácame ich z fondu dôchodkového poistenia, do ktorého poistenci odvádzajú poistné - vždy je to zjednodušene tak, že súčasní pracujúci sa podieľajú na výplate dôchodkov pre svojich rodičov. V tom spočíva **základná solidárnosť štátu so svojimi občanmi** bez ohľadu na to, v akom sú pracovnom či majetkovom postavení. Štát však okrem toho vytvoril aj **možnosť, aby si občania sporili aj v tzv. II. a III. pilieri** v súkromných dôchodkových spoločnostiach.

**Vianočné príspevky** sa vyplácajú na základe zákona  č. 592/2006 Z. z. o poskytovaní vianočného príspevku niektorým poberateľom dôchodku a ide o iný druh pomoci dôchodcom zo strany štátu. Vianočný príspevok je štátna sociálna dávka, ktorá je **hradená z rozpočtovej kapitoly Ministerstva práce, sociálnych vecí a rodiny SR** (teda nie z rozpočtu Sociálnej poisťovne).

Výplatu **tzv. 13. dôchodku** má podľa novely zákona o sociálnom poistení vyplácať **prvýkrát v novembri tohto roku** Sociálna poisťovňa **zo svojho rozpočtu** (fondu dôchodkového poistenia).

A na záver ešte dodám, že **Sociálna poisťovňa** ako verejnoprávna inštitúcia bola zriadená na výkon sociálneho poistenia a teda **nie je tvorcom legislatívnych zmien**.

Zmeny v zákonoch, vrátane zvyšovania veku odchodu do dôchodku a pod., patrí do kompetencie príslušného ministerstva práce, sociálnych vecí a rodiny, vlády a Národnej rady SR, v ktorej majú možnosť zákonodarnej iniciatívy (navrhovania zákonov) aj samotní poslanci. Čiže otázky o nastavení samotného dôchodkového či sociálneho systému štátu patria na stôl skôr predstaviteľom politických strán či vlády. Sociálna poisťovňa je povinná v praxi vykonávať prijaté zákony aj zmeny v nich. ...-